**Образложење одлуке о додељивању награде „Ђурђа, Данице и Јованке Јеленић“ за 2020. годину**

Одржавши неколико електронских консултација и једну седницу у просторијама Државног архива Србије, жири за доделу награде „Ђурђа, Данице и Јованке Јеленић“ донео је једногласну одлуку да њен добитник буде колега Далибор Денда за монографију *Шлем и шајкача: војни фактор и југословенско-немачки односи (1918–1941)*, објављену 2019. године у издању Матице српске.

Награђена монографија представља прерађену и допуњену докторску дисертацију аутора, одбрањену јула 2016. на Филозофском Факултету Универзитета у Београду под насловом *Југословенска војска и Трећи рајх 1933–1941. године*.

Реч је о темељном истраживању војнополитичких односа између Краљевине СХС/Југославије и Вајмарске Републике/Трећег Рајха у међуратном периоду, заснованом на богатој изворној основи домаћих и немачких архивских установа, објављеној грађи југословенске, немачке, британске и француске провeнијенције, домаћој и немачкој штампи, обимној мемоаристици и релевантној историографској литератури на српском и немачком језику.

Садржински, монографија доноси мноштво нових и до сада неистражених или делимично истражених тема из историје југословенско-немачких војно-политичких односа 20-их и 30-их година ХХ века. У том контексту, посебно су истакнути напори Живојина Балугџића, југословенског посланика у Берлину, чињени ради успостављања сарадње у периоду од готово једне деценије, колико се овај угледни дипломата, уз краћи прекид, налазио на том положају. Колега Денда је детаљно обрадио и процес успостављања војно-дипломатских односа између Краљевине Југославије и Трећег Рајха у периоду од 1933. до 1935. године, на које су утицали обострани политички и економски интереси. Исцрпно је истражио улогу владе Милана Стојадиновића у проширивању економске и војне сарадње са Трећим Рајхом од 1935. до 1939. године. По први пут у домаћој и страној историографији приказао је детаље посете барона Константина фон Нојрата, министра спољних послова Трећег Рајха, Београду 1937, затим посете Милана Стојадиновића Трећем Рајху фебруара 1938, као и посете коју је кнез Павле Карађорђевић уприличио Хитлеру у јуну 1939. године. Особито вредни и истраживачки сасвим нови су делови монографије у којима је колега Денда презентовао задатке, активности и положај акредитованих војних представника једне и друге стране. Уз то, он је убедљиво показао да је Југославија до почетка Другог светског рата у Европи била главна сировинска база немачке мирнодопско-ратне привреде, задовољавајући 20% њених потреба за бакром, 33% за оловом, 50% за хромом, 100% за антимоном, 40% за бокситом. У складу с тим, постојао је и политичко-војни интерес Немачке да се представи као пријатељ и гарант југословенске спољнополитичке и економске стабилности, граница и будућности, те да Југославију мирним путем укључи у свој „Нови поредак“. Осим тога, анализирао је питање зајма за наоружање од 200 милиона марака, датог с циљем спречавања настанка пробританског блока на Балкану, потом за југословенске војне набавке у Немачкој и Чешко-моравском протекторату. Дужну пажњу посветио је односу југословенског војног врха према паду Француске, утицају немачке војне мисли на промене у југословенској војној доктрини и месту Трећег Рајха у југословенским ратним плановима 1939‒1941. године. Велики значај дао је последњој фази у односима између две државе, започетој притисцима Рајха да Југославија приступи Тројном пакту, а окончаној реакцијама политичких и војних кругова у Берлину на војни пуч од 27. марта 1941. године и припремама за напад на Краљевину Југославију. У тим деловима књиге, уз коришћење историјских извора британске провенијенције, колега Денда је указао на делатност политичких и војних чинилаца, образлажући улогу Британаца, везе југословенских официра са припадницима британских обавештајних и дипломатских служби, припреме и извођење државног удара, одговор Берлина на догађаје од 27. марта 1941. и процене немачких дипломата и војног врха о могућим последицама.

Сматрајући да је колега Далибор Денда све истраживане догађаје и процесе анализирао на основу богате архивске грађе, у великом делу некоришћене у домаћој историографији, обогаћујући постојећа и доносећи нова тумачења изузетно сложених, не само војних него и укупних југословенско-немачких односа у периоду између два светска рата, превасходно политичких и привредних, жири је закључио да његова књига треба да буде награђена овом важном наградом.

Београд, 27. новембар 2020. Чланови жирија:

Др Радмила Радић

Др Милан Терзић

Др Мира Радојевић

(председник жирија)